Un nou scandal de dopaj lovește sportul românesc, de data aceasta în fotbal. Un jucător din SuperLigă a fost depistat pozitiv la o probă de urină, imediat după meciul jucat de echipa sa cu Universitatea Craiova. Cum a reacționat acesta, dar și conducerea clubului.
Jucătorul celor de la Sepsi a fost depistat pozitiv la controlul antidoping efectuat la finalul meciului pe care covăsnenii l-au pierdut pe teren propriu, 1-3 în fața celor de la Universitatea Craiova, pe 4 februarie.
Clubul Sepsi Sf. Gheorghe a confirmat că a primit o înștiințare din partea Agenției Naționale Anti-Doping, care preciza că jucătorul Cosmin Matei a fost deepistat pozitiv. În organismul său s-a găsit substanța numită 5-metilhexan-2-amină. Mijlocașul a avut o primă reacție despre această situație.
"Am fost foarte mirat. Ancheta este în desfășurare, nu știu nici eu de unde ar putea să fie substanța interzisă.
Nu am luat nimic intenționat, asta e clar. Am fost răcit, poate a fost ceva în medicamente, habar n-am! O să vedem rezultatul", a spus fotbalistul, potrivit GSP.
Patronul lui Sepsi, Laszlo Dioszegi, a vorbit despre situația lui Cosmin Matei și a spus că nu crede că jucătorul a luat vreo substanță interzisă cu bună știință.
"Am primit și noi la club notificarea în urmă cu vreo două zile. Așteptăm însă și rezultatul probei B. Am rămas însă fără cuvinte. Nu-mi vine să cred că Matei ar fi luat substanțe interzise cu voia lui. Băiatul s-a jurat că n-a luat nicio pastilă!
N-am apucat să discut foarte mult nici cu medicul nostru, fiindcă a fost partida cu FCSB. Mi-a explicat însă că nimic din ce a administrat el nu cuprinde substanțe interzise.
Știu că Matei a fost răcit o perioadă. Nu știu exact ce a luat. Dar vă sugerez să așteptăm ancheta pentru a vedea concluziile clare. Ați văzut și la Halep ce s-a întâmplat. Dacă se va confirma, însă, că Matei e vinovat, vom lua măsurile necesare", a spus Laszlo Dioszegi.
Pasul următor în proaspătul caz de dopaj declanșat este proba B ce urmează să-i fie recoltată fotbalistului .